Maria Barbal

Maria Barbal i Farré (Tremp, 1949ko irailaren 17a) kataluniar idazlea da. 

Hispaniar Filologia ikasi zuen Bartzelonako Unibertsitate Zentralean eta Bigarren Hezkuntzan irakasle izan zen. 

Bartzelonan bizi den arren 1960ko hamarkadaz geroztik, egilearen lehen lan literarioen ardatza Pallars eskualde izan zen, bere haurtzaroaren eta nerabezaroaren landa ingurunea, nahiz, sarritan, ikuspegi kritiko batez begiratzen duen. Bere lehen eleberria, Pedra de tartera (Harritzako harria), ingurune horren erdigunean girotua dago, Pallars eskualdean, eta agertoki hori erreferente gisa hartzen duen eleberri zikloko lehena da, ondoren Mel i Metzines, Càmfora eta A l'amic escocès lanek osatua. Irakurleen eta kritikaren harrera ezin hobea jaso zuen. Geroago egindako lanetan gehiago lerratu izan da hiri inguruneko gaietara. Ipuin laburrak, gazteentzako eleberriak eta antzezlanak ere idatzi ditu.

Bere lana alemanera, aranerara, asturiarrera, gaztelaniara, italierara, frantsesera eta portugesera itzuli izan dira, besteak beste. Bere literaturgintzak Creu de Sant Jordi saria merezi izan du.  Òmnium Cultural erakundeak ematen duen Katalanezko Letren Ohorezko Saria jaso zuen 2021ean.

Kataluniako Bibliotekan gordetzen dira Maria Barbalen eskuizkribuak, bere izena daraman funtsean.

Lanak

Eleberriak 

 1985 - Pedra de tartera (Harritzako harria)
 1990 - Mel i metzines (Eztia eta pozoia)
 1992 - Càmfora (Kanforra)
 1996 - Escrivia cartes al cel (Zerurako gutunak idazten zituen)
 1999 - Carrer Bolívia (Bolivia kalea)
 2002 - Cicle de Pallars (Pallarseko zikloa)
 2003 - Bella edat (Aro ederra)
 2005 - País íntim (Herrialde intimoa)
 2008 - Emma
 2014 - En la pell de l'altre (Besteren larruan)
 2019 - A l'amic escocès (Eskoziako lagunari)
 2021 - Tàndem (2021eko Josep Pla saria)

Prosa 

 2001 Camins de quietud: Un recorregut literari per pobles abandonats del Pirineu (Bide geldoak: literatur ibilbide bat Pirinioetako herri abandonatuetan zehar)

Narrazio laburra 

 1986 La mort de Teresa (Teresaren heriotza)
 1994 Ulleres de sol (Eguzkitako betaurrekoak)
 1998 Bari
 2010 La pressa del temps (Denboraren larria)
 2011 Cada dia penso en tu (Egunero pentsatzen dut zurekin)

Haur eta gazteentzako narrazioa 

 1991 Pampallugues (Pindarrak)
 1992 Des de la gàbia (Kaiolatik)
 1995 Espaguetti Miu

Antzerkia 

 2000 L'helicòpter (Helikopteroa)

Erreferentziak

Kanpo estekak 
 Biblioteca de Catalunya, Maria Barbal funtsa
 «Maria Barbal» Visat

Kataluniako idazleak
Pallars Jussà eskualdeko jendea
Emakume idazleak